b'\n_START_ARTICLE_\nMajda Uj\xc4\x8di\xc4\x8d\n_START_SECTION_\n\xc5\xa0olanje\n_START_PARAGRAPH_\nMajda Uj\xc4\x8di\xc4\x8d Jak\xc5\xa1e je leta 1953 maturirala v Ljubljani. Diplomirala je leta 1959 na Oddelku za biologijo na Prirodoslovno-matemati\xc4\x8dno-filozofski fakulteti v Ljubljani. Za svoje diplomsko delo je prejela \xc5\xa1tudentsko Pre\xc5\xa1ernovo nagrado.\n_START_SECTION_\nPedago\xc5\xa1ko delo\n_START_PARAGRAPH_\nLeta 1960 se je zaposlila kot profesorica biologije na Osnovni \xc5\xa1oli Antona A\xc5\xa1kerca v Mariboru in tam pou\xc4\x8devala nadaljnjih pet let, vendar pa zadnje leto ni ve\xc4\x8d u\xc4\x8dila, ker je bila s polovi\xc4\x8dnim delovnim \xc4\x8dasom pomo\xc4\x8dnica ravnateljice. Opravila je strokovni izpit za srednje\xc5\xa1olskega profesorja, kjer pa se je njena poklicna pot usmerila v bibliotekarstvo, saj je vodila \xc5\xa1olsko knji\xc5\xbenico, in sicer zadnji dve leti s polovi\xc4\x8dnim delovnim \xc4\x8dasom. Obiskovala je tudi te\xc4\x8daj za \xc5\xa1olske knji\xc5\xbeni\xc4\x8darje.\n_START_SECTION_\nBibliotekarsko delo\n_START_PARAGRAPH_\nBibliotekarstvu se je \xc5\xa1e bolj posvetila leta 1965, ko je za\xc4\x8dela z delom v Univerzitetni knji\xc5\xbenici Maribor, ki se je takrat imenovala \xc5\xa0tudijska knji\xc5\xbenica. Delala je kot katalogizatorka in klasifikatorka, skrbela je za formalno in vsebinsko obdelavo knji\xc5\xbeni\xc4\x8dnega gradiva, ki jo obi\xc4\x8dajno opravljata dve razli\xc4\x8dni osebi. Od leta 1972 do 1982 je bila bibliografka v Narodni in univerzitetni knji\xc5\xbenici v Ljubljani (NUK), od leta 1979 do 1982 je vodila Oddelek za bibliografijo._NEWLINE_Bila je glavna urednica Slovenske bibliografije pri letnikih XXIX(1975) in XXX(1976), ki sta iz\xc5\xa1la 1981 in 1983. Sodelovala je tudi pri letnikih XXIV(1970), XXV(1971), XXVI(1972), XXVII(1973) in XXVIII(1974), ki so iz\xc5\xa1li v obdobju od leta 1974 do 1981. Urejala je mese\xc4\x8dno bibliografijo slovenskih knjig v zalo\xc5\xbeni\xc5\xa1kem \xc4\x8dasopisu Knjiga, objavljeno od leta 1973 do 1980, in Bibliografijo znanstvenih in strokovnih objav, ki jo je izdajala Raziskovalna skupnost Slovenije, za leta 1974, 1975 in 1976. _NEWLINE_Leta 1977 se je udele\xc5\xbeila mednarodnega Kongresa o nacionalni bibliografiji, ki sta ga organizirala IFLA in UNESCO v Parizu in kjer so bile za\xc4\x8drtane smernice za nacionalne bibliografije in nacionalne bibliografske ustanove. Od leta 1979 do 1982 je bila \xc4\x8dlanica stalnega odbora Sekcije za bibliografijo pri IFLA, v okviru katerega je leta 1979 sodelovala na generalni skup\xc5\xa1\xc4\x8dini IFLA v Kopenhagnu in leta 1981 v Leipzigu._NEWLINE_V letih 1982-1989 je delala v Knji\xc5\xbenici Otona \xc5\xbdupan\xc4\x8di\xc4\x8da v Ljubljani kot vodja Oddelka za nabavo in obdelavo. Opravila je strokovni izpit za naziv bibliotekarke, specialisti\xc4\x8dni izpit za naziv bibliotekarke specialistke in dosegla strokovni naziv vi\xc5\xa1ja bibliotekarka specialistka. Predavala je tudi na te\xc4\x8dajih in seminarjih za izobra\xc5\xbeevanje in izpopolnjevanje knji\xc5\xbeni\xc4\x8darjev najprej v Mariboru, kasneje v Narodni in univerzitetni knji\xc5\xbenici v Ljubljani in ob\xc4\x8dasno bila izpra\xc5\xa1evalka na strokovnih izpitih._NEWLINE_Leto kasneje, ko je bil na Filozofski fakulteti ustanovljen Oddelek za bibliotekarstvo (1987), je pri\xc4\x8dela pogodbeno predavati bibliotekonomijo, kar je zanjo in za oddelek pomenilo za\xc4\x8deti iz ni\xc4\x8d in pripraviti u\xc4\x8dne vsebine. S svojim znanjem je uspe\xc5\xa1no prispevala k razvoju oddelka. Leta 1989 se je na fakulteti redno zaposlila in bila je habilitirana za docentko za bibliografijo in bibliotekonomijo._NEWLINE_Februarja 1994 se je upokojila in obdr\xc5\xbeala docentski naslov. Delovala je kot mentorica ali somentorica pri diplomskih nalogah. Pri rednem \xc5\xa1tudiju je pogodbeno sodelovala do leta 1998 z bibliografijo in do leta 2001 z bibliotekonomijo._NEWLINE_Majda Uj\xc4\x8di\xc4\x8d je pripravila na\xc4\x8drt razvoja knji\xc5\xbenice Oddelka za bibliotekarstvo, informacijsko znanost in knjigarstvo in jo do leta 1996 tudi vodila. Opravljala je vsa knji\xc5\xbeni\xc4\x8darska dela: sistemati\xc4\x8dno pridobivanje knji\xc5\xbeni\xc4\x8dnega gradiva, seznam deziderat, obdelava gradiva po mednarodnih standardih in izposoja gradiva. Uspelo ji je pridobiti gradivo iz Knji\xc5\xbenice Pedago\xc5\xa1ke fakultete v Ljubljani, \xc4\x8deprav je bila pro\xc5\xa1nja sprva zavrnjena; pri tem ji je pomagal tudi dr. Gregor Kocijan. Knji\xc5\xbenici je podarila tudi nekaj svojih lastnih knjig. Tako je knji\xc5\xbenica lahko za\xc5\xbeivela, \xc4\x8deprav je takrat delovala v zelo skromnih razmerah. Njen prvi lastnoro\xc4\x8dni vpis v inventarno knjigo ima \xc5\xa1tevilko 182 in je nastal 11. aprila 1991, zadnji vpis pa je nastal 19. decembra 1995 in je ravno Abecedni imenski katalog, ki je eden temeljnih katalogizacijskih priro\xc4\x8dnikov ter ima \xc5\xa1tevilko 701. Uspelo ji je pridobiti tudi licenco za sistem COBISS, o katerem je potem tudi predavala._NEWLINE_Aktivna je bila v Dru\xc5\xa1tvu bibliotekarjev Slovenije (DBS), sedaj ZBDS. V mandatnem obdobju 1974-1975, ko je bil predsednik dru\xc5\xa1tva dr. Branko Ber\xc4\x8di\xc4\x8d, je bila tajnica. V za\xc4\x8detku 80-ih let je bila en mandat tudi predsednica Dru\xc5\xa1tva bibliotekarjev Ljubljana. Od sredine 60-ih let naprej je bila \xc4\x8dlanica ve\xc4\x8d komisij pri ZBDS: Komisije za katalogizacijo, Komisije za bibliografijo, Komisije za avtomatizacijo in mehanizacijo. Najdalj\xc5\xa1i sta\xc5\xbe ima pri Komisiji za katalogizacijo, Komisiji za bibliografijo pa je nekaj let tudi predsedovala. \xc4\x8clani Komisije za katalogizacijo so imeli pomembno vlogo pri nastajanju pravilnika Eve Verone - Pravilnik i priru\xc4\x8dnik za izradbu abecednih kataloga._NEWLINE_Od leta 1996 je \xc4\x8dlanica Bibliotekarske terminolo\xc5\xa1ke komisije pri Narodni in univerzitetni knji\xc5\xbenici v Ljubljani in Znanstvenoraziskovalnemu centru Slovenske akademije znanosti in umetnosti; sodelovala je pri pripravi Bibliotekarskega terminolo\xc5\xa1kega slovarja. Majdo Uj\xc4\x8di\xc4\x8d poznamo tudi kot prevajalko in recenzentko prevodov pri \xc5\xa1tevilnih priro\xc4\x8dnikih.'